華亭朱師實中大燕超堂
作者：孫覿
朝代：宋

paragraphs: 海禺納萬艘，市區沸百賈。
黄塵翳白日，千騎騰一鼓。
蛟巢十字路，四顧盡曠土。
蝸角兩大國，一怒有漂杵。
角名眩多盧，聚訟攻衆楚。
昏昏氣成霧，濯濯汗浹雨。
朱公誤涉世，吏隱寄圭組。
俗緣墮人境，心大接天宇。
搴芳採蓮舟，擷秀藝藥圃。
山寒石稜紫，樹老松鬛古。
風牽碧羅卷，雨壓翠纛舞。
寧須鳥催酤，自有花解語。
觀魚樂洋洋，夢蝶飛栩栩。
坐令遊俠窟，化作仙佛土。
高臥水國秋，静憩月庭午。
不解壺公龍，天上有官府。